Kriitikute arvates on kommertslikkus rikkunud olümpiamängude esialgset ideed ja sidunud olümpialiikumise  majanduse ohjade külge. Samaranch on need kriitikanooled kummutanud väitega, et olümpiaareenidel ja võistlejate riietusel pole reklaamidest jälgegi ja selline kommerts on teretulnud. Sama hingetõmbega on ta ometi väitnud, et sport ei tohi sõltuda majandusest. Kui 1984. aasta Los Angelese mängude korralduskomitee esimees Peter Ueberroth ütles, et tahab panna mängud kasumit teenima, võeti seda kui ameeriklaslikku keksimist.